钦定古今图书集成/明伦汇编/官常典/第244卷 > 刘定之
## 钦定古今图书集成/明伦汇编/官常典/第244卷 > 刘定之

按《明外史》本传：“定之，字主静，永新人。幼有异禀。父髦
举于乡，不乐仕，日授定之书数千言，不令作文。一日，
偶见所为《祀灶文》，大异之，谓妇曰：‘此子才一第，不足
多也’。”举正统元年，会试第一，殿试及第，授编修。京城
大水，应诏陈十事，言号令宜出大公，裁以至正，不可
苟且。数易公卿侍从。当时召见，察其才能心术而进
“退之。降人散处京畿者，宜渐移之。南方郡县，职以京
朝官补，使，迭相出入，内外无畸重。荐举之法，不当拘
五品以上。可仿唐制，朝臣迁秩，举一人自代，吏部籍
其名而简用之。武臣子孙教以韬略，守令牧养为先，
毋徒取干办。群臣遭丧，乞永罢起复，令僧尼蠹国，当
严绝富民输粟。授官者，有犯宜追夺。”疏入，留中。弟寅
之与乡人相讦，辞连定之，下狱，得白。秩满，进侍讲。景
帝即位，复上言十事。曰：“自古中国丧气，若晋怀愍，宋
徽、钦，皆因边塞外破，藩镇内溃，救援不集，驯致播迁。
未有若今日以天下之大，数十万之师，奉上皇于漠
北，委以与寇者也。晋、宋遭祸乱，弃故土，偏安一隅，尚
能奋于既衰，以御方张之敌。今也先乘胜直抵都城，
举数十万众，宜可灭此朝食。既不能奋武以破贼，又
不能约和以迎驾，听其自来而自去，尚谓国有人哉？
国势之弱，虽非旦夕所能强，岂可不思自强之术？臣
愚敢略陈所见，以俟采择。”近日京军之战，但知坚壁
持重，而不能用奇制胜，至前败而后不救，左出而右
不随，谓宜仿宋吴玠、吴璘三垒阵法，掎角应援，至铁
骑冲突，必资刀斧以制之。昔郭子仪破安禄山八万
骑，用千人执长刀，如墙而进；韩世忠破兀术拐子马，
用五百人执长斧，上揕人胸，下斫马足，此其明验也。
紫荆、居庸二关，名为关塞，实则坦途，敌骑北来，若风
驱雾。今宜增兵士，缮亭障，塞蹊隧，陆则掘“地为堑，名
曰地网；水则潴泉令深，名曰水柜。或多植榆柳以制
奔突，或多招乡勇以助官军，此古人已事，尚可举行
者也。奉使之臣，往时充以驿人驵夫，招衅启戎，职此
之故。今宜择内蕴忠悃，外工专对，若陆贾、富弼其人
者，使备正介之选，庶不至失辞辱国。”臣于上皇朝，乞
徙漠北降人，知谋短浅，未“蒙采纳。比乘国衅，奔归故
土，寇掠畿甸者，屡见告矣。宜乘大兵聚集时，迁之南
方，使与中国兵民相错杂，以牵制而变化之，不惟潜
消大患，又省俸给，减漕挽，甚便。天下农出粟，女出布，
以养兵也；兵受粟于仓，受布于库，以卫国也。向者兵
士受粟布于公门，纳月钱于私室，于是手不习击刺
之法，足不习进退之宜。第转货为商，执技为工，而以
工商所得补纳月钱。盖民之膏血，兵之气力，皆变为
金银，以惠奸宄矣。一旦率以临敌，如驱羊拒狼，几何
其不败也！今宜痛革其弊，一新拣练之政，将帅踵旧
习者，诛毋赦，则兵威振矣。至于守令朘民，犹将帅之
剥兵也。宜严纠考，慎黜陟，有犯赃者，举主与其罚，然
后贪墨者寡，荐举者慎。贪寡举慎，则民安而邦本以
固也。古贩缯屠狗之夫，俱足助成帝业。苟非其人，则
赵括以奢之子，陨首于白起；王离以翦之孙，系颈于
项羽，将岂必拘世类哉！”今于谦、杨善亦非出自将门，
宜令廷臣各举所知，不限门阀，庶搜罗既广，御侮有
人。昔者汉图恢复，所恃者诸葛“亮；南宋御金，所恃者
张浚。彼皆忠义夙著，功业久立。及街亭一败，亮辞丞
相；符离未捷，浚解都督。何则？赏罚明则将士奋也。昨
德胜门下之战，未闻摧陷强寇，但迭为胜负，互杀伤
而已。虽不足罚，亦不足赏。乃石亨则自伯进侯，于谦
则自二品迁一品，天下未闻其功，但见其赏，岂不怠
忠臣义士之心乎？可令仍循旧秩，勿躐新阶，他日勋
名著而爵赏加，未为晚。夫既与不忍夺者，姑息之政；
既进不肯退者，患失之心。上不行姑息之政，下不怀
患失之心，则治平可计日而望也。向者御史建白，欲
令大臣入内议政”，疏寝不行。夫人主当总揽威权，亲
决机务。凡政事早朝未决者，日御便殿，使大臣敷奏。
言官察其邪正而纠劾之，史官又直书于简，以示惩
劝。此前代故事，祖宗成法也，愿陛下遵而行之。若仅
封章奏入，中旨传出，恐偏听独任，致生奸乱，欲治化
之成难矣。然行是数者，又有其要，在陛下勤学而已。
人主之德，欲其明如日月以察直枉，仁如天地以覆
群生，勇如雷霆以收威柄。故司马光之告君，以“仁明
武”为言，即《中庸》所谓“知仁勇”也。知仁、勇，非学而能之哉？夫经莫要于《尚书春秋》，史莫正于《通鉴纲目》。陛下
留心垂览，其于君也，既知禹、汤、文、武之所以兴，又知
桀、纣、幽、厉之所以替，而趋避审矣。于驭内臣也，既知
有吕强、张承业之忠，又知有仇士良、陈弘志之恶；于
驭外臣也，既知有萧、曹、房、杜之良，又知有李林甫、杨
国忠之奸，而用舍当矣。如是，则于知仁勇之德，岂不
大有助哉？苟徒如向者儒臣进讲，诵述其善，讳避其
恶，是犹恐道路之有陷阱，闭目而过之，其不至于冥
行颠仆者几何？今天下虽遭大创，尚如金瓯之未缺。
陛下诚能本之圣学，以见之政治，臣见国势可强，仇
耻可“雪，兄弟之恩可全，祖宗之治可复，亦何惮而不
为此。”书奏，帝优诏答之。三年迁洗马。也先使者乞遣
报使，帝坚不许。定之疏引故事以请，帝下廷议，竟不
果遣。久之，迁右庶子。天顺改元，调通政司左参议，仍
兼侍讲，寻进翰林学士。宪宗立，进太常少卿兼侍读
学士，直经筵。成化二年以本官入直文渊阁，进工部
右侍郎兼翰林学士。江西、湖广灾，有司方征民赋。定
之言：“国储充积，仓庾至不能容。而此张口待哺之氓，
乃责其租课，非圣主恤下意。”帝感其言，即命停征。四
年，进吏部左侍郎。万贵妃专宠，皇后希得见。储嗣未
兆，郕王女及笄未下嫁。定之因久旱并论及之，且请
经筵兼讲太祖御制诸书，斥异端邪教，勿令害政耗
财。帝留其疏不下。五年卒官。赠礼部尚书，谥“文安。”定
之谦恭质直，以文学名一时。尝有中旨命制《元宵》诗，
内使却立以俟，据案伸纸，立成七言绝句百首。又尝
一日草九制，笔不停书，有质宋人名字者，就列其世
次，若谱系然。人服其敏博。故事，经讲毕，辞退，帝口宣
曰：“先生辈吃酒饭去。”阁臣、讲官并承旨叩头出。定之
请以例赐，毋烦玉音。自是君臣之间无一辞相接。《翰
林相传》，以定之巽顺为过云。寅之湖广参议。